**שאלון בחינת הגמר**

**מבוא לחשבונאות פיננסית**

**סמסטר 2024א, מועד א**

**חלק ב**

תאריך הבחינה: 26/3/2024

שעת הבחינה: 11:45

מרצים:

רו״ח אביב רופל

מר שלום חן

רו״ח שי צבאן

**הנחיות:**

חלק זה של הבחינה כולל 4 שאלות פתוחות במשקל המופיע לצד כל שאלה.

יש להשיב על השאלות וכלל נדרשיהן בצורה מלאה ועל פי הנלמד.

משך הבחינה: שעתיים, ללא הארכות זמן. תכננו זמנכם בקפידה.

חומר עזר מותר: מחשבון מדעי ו/או פיננסי. כל חומר עזר אחר אסור בשימוש.

**ב ה צ ל ח ה !**

**שאלה 1 (10 נק׳)**

חברת ״חנוכה״ בע״מ הוקמה ב-1.1.1990. להלן נתונים בדבר עסקאות ואירועים שהתרחשו בחברה זו במהלך שנת 2023:

1. החברה הנפיקה 80,000 מניות בנות 4 ש״ח ערך נקוב כל אחת תמורת 320,000 ש״ח.
2. החברה שילמה בעד הוצאות תפעוליות במזומן סכום של 200,000 ש״ח.
3. החברה לוותה סכום של 140,000 ש״ח לתקופה של 10 שנים. ההלוואה ניתנה כעידוד מהקרן לתמיכה בעסקים קטנים, ללא ריבית.
4. החברה פרעה חלק יחסי של 10% מקרן ההלוואה מסעיף 3 לעיל.
5. החברה העניקה שירותים בהיקף של 300,000 ש״ח. חלק של 200,000 ש״ח התקבל במזומן מלקוחות, היתרה תתקבל מהלקוחות בתחילת 2024.
6. החברה שילמה בעד הוצאות חשמל סכום של 12,000 ש״ח במזומן.
7. החברה הפקידה בפיקדון בנקאי לזמן קצר סכום של 40,000 ש״ח.
8. החברה משכה מהפקדון הבנקאי מסעיף 7 סכום של 30,000 ש״ח.
9. יתרת כספי הפקדון מסעיף 7 נפרעו לחשבון הפקדון כולל ריבית בסכום כולל של 12,000 ש״ח.
10. החברה שילמה מסים על ההכנסה בסכום של 5,000 ש״ח.

נדרש: רשמו פקודות יומן לכל העסקאות והאירועים לעיל.

**שאלה 2 (10 נק׳)**

חברת ״שלום״ בע״מ (להלן: ״החברה״) עוסקת בייעוץ. ב-1.1.2020 התקשרה החברה בפרויקט במסגרתו תספק שירותי ייעוץ בתחום הטמעת מכונות חימום נקניק במשרדי חברות היי-טק.

בהתאם למבנה ההסכם המשפטי שנחתם, בשנת 2020 תקבל חברת ״שלום״ סכום של 500,000 ש״ח עבור 500 שעות ייעוץ בסך הכל, כך שתעריף הייעוץ לשעה הוא 1,000 ש״ח.

להלן נתונים בדבר היקפי שעות הייעוץ שסופקו בפועל על ידי החברה בשנים שונות: שנת 2020 - 200 שעות, שנת 2021 - 100 שעות, שנת 2022 - 150 שעות, שנת 2023 - 50 שעות.

בהתאם להסכם, כאשר היקף שעות השירות כולו יגיע ל-50% מסך השעות בהסכם, החברה תקבל 75% מתמורת החוזה הכוללת (כלומר 75% מהתמורה הכוללת במזומן). כאשר היקף השעות יגיע ל-75% מסך השעות בהסכם, החברה תקבל את שארית התמורה (השלמה ל-500,000 ש״ח).

בנתונים אלו, ועבור כל אחת מהשנים 2020-2023, נדרש:

1. להציג את פקודת היומן שנרשמת בהנהלת חשבונות על בסיס מזומן.
2. להציג את ההכנסה שתירשם בדוח רווח והפסד לפי בסיס צבירה.
3. להציג את פקודת ההתאמה או ״פקודת החתך״ שתירשם בכל שנה.
4. להציג את יתרת החתך לתום כל אחת מהשנים, כולל שם, סכום וסיווג (נכס / התחייבות).

**שאלה 3 (15 נק׳)**

חברת ״ימים של שקט״ בע״מ (להלן: ״החברה״) הוקמה ב-1.1.2020 ולהלן נתונים שהתרחשו בה בשנים שונות:

שנת 2020: החברה סיפקה שירותים בהיקף של 950,000 ש״ח באשראי, זיכתה לקוחות בגין הנחות מסחריות (לקוחות שרכשו באשראי) בסכום של 60,000 ש״ח, ביצעה גבייה מלקוחות בהיקף של 660,000 ש״ח, ונכון לתום השנה העריכה את שיעור ההלח״מ (שיעור ההפרשה לחובות מסופקים) לפי 8% מיתרת הלקוחות המעודכנת.

שנת 2021: החברה סיפקה שירותים בהיקף של 800,000 ש״ח, מתוך זה 440,000 ש״ח במזומן, ביצעה גבייה מלקוחות בסך 115,000 ש״ח, גילתה ורשמה חוב אבוד בסך 33,000 ש״ח ונכון לתום השנה, העריכה את שיעור ההלח״מ (שיעור ההפרשה לחובות מסופקים) כדלקמן: בגין 80% מיתרת הלקוחות ברוטו שיעור ההלח״מ 7%. בגין 20% מיתרת הלקוחות ברוטו שיעור ההלח״מ 10%.

נדרש:

1. מהי יתרת הלקוחות נטו לתום כל אחת מהשנים 2020 ו-2021?
2. מהן הוצאות ההלח״מ (הוצאות חומ״ס) שתכללנה בדוח רווח והפסד של החברה לכל אחת מהשנים 2020 ו-2021?

**שאלה 4 (15 נק׳)**

חברת ״מכונות חימום זה החיים״ בע״מ (להלן: ״החברה״) רכשה לאחרונה מכונה לחימום נקניק בעלות של של 750,000 ש״ח. בנוסף שילמה על הובלת המכונה לחברה 90,000 ש״ח ועל התקנתה בחברה 30,000 ש״ח. המכונה נרכשה ב-1.3.2022, הגיעה לחברה ב-1.5.2022, והפכה לזמינה לשימוש ב-1.7.2022. השימוש במכונה בפועל החל בתאריך 1.9.2022.

אורך החיים השימושיים של המכונה הוא 5 שנים, וערך השייר / הגרט שלה הוא 70,000 ש״ח.

המכונה מופחתת בשיטת סכום ספרות השנים היורד (סס״י).

בתאריך 1.9.2024 נמכרה המכונה תמורת 430,000 ש״ח.

נדרש:

חשבו והציגו את כל היתרות המאזניות והתוצאתיות בגין הפריט עבור כל אחת מהשנים שבהן הוא הוחזק בחברה, לרבות: עלות, פחת נצבר, ערך ספרים / עלות מופחתת, הוצאות פחת ורווח / הפסד הון.