**שאלון בחינת הגמר**

**מבוא לחשבונאות פיננסית**

**סמסטר 2024א, מועד ב**

**חלק ב**

תאריך הבחינה: 8/4/2024

מרצים:

רו״ח אביב רופל

רו״ח שלום חן

רו״ח שי צבאן

**הנחיות:**

חלק זה של הבחינה כולל 4 שאלות פתוחות במשקל המופיע לצד כל שאלה.

יש להשיב על השאלות וכלל נדרשיהן בצורה מלאה ועל פי הנלמד.

משך הבחינה: שעתיים, ללא הארכות זמן. תכננו זמנכם בקפידה.

חומר עזר מותר: מחשבון מדעי ו/או פיננסי. כל חומר עזר אחר אסור בשימוש.

**ב ה צ ל ח ה !**

**שאלה 1 (10 נק׳)**

חברת ״הנקניק המהיר״ בע״מ הוקמה ב-1.1.1990. להלן נתונים בדבר עסקאות ואירועים שהתרחשו בחברה זו במהלך שנת 2023:

1. החברה הנפיקה 150,000 מניות בנות 3 ש״ח ערך נקוב כל אחת תמורת 450,000 ש״ח.
2. החברה רכשה מלאי עסקי שוטף בעלות של 40,000 ש״ח. מחצית שילמה במזומן, היתרה טרם שולמה לספק.
3. מיד בתחילת השנה, החברה לוותה סכום של 100,000 ש״ח לתקופה של 10 שנים. ההלוואה ניתנה כעידוד מהקרן לתמיכה בעסקים קטנים, בריבית שנתית של 3%.
4. החברה שילמה הוצאות ריבית שנתיות בגין ההלוואה מעסקה 3 לעיל. מיד לאחר מכן, פרעה חלק יחסי של 25% מקרן ההלוואה.
5. החברה ביצעה מכירות בהיקף של 450,000 ש״ח. חלק של 330,000 ש״ח התקבל במזומן מלקוחות, היתרה תתקבל מהלקוחות בתחילת 2024.
6. החברה שילמה בעד הוצאות טלפון סכום של 18,000 ש״ח במזומן.
7. החברה הפקידה בפיקדון בנקאי לזמן ארוך סכום של 78,000 ש״ח.
8. יתרת כספי הפקדון מסעיף 7 נפרעו לחשבון הפקדון כולל ריבית בסכום כולל של 84,000 ש״ח.
9. החברה שילמה מיסים על ההכנסה בסכום של 5,000 ש״ח.
10. החברה רכשה מכונה בעלות של 50,000 ש״ח, ושילמה על הובלתה לחברה 5,000 ש״ח נוספים. כל הסכומים שולמו במזומן.

נדרש: רשמו פקודות יומן לכל העסקאות והאירועים לעיל.

**שאלה 2 (10 נק׳)**

חברה חתמה על הסכם לרכישת פוליסת ביטוח למכוניות החברה ב-1.1.2022 לתקופה של 3 שנים החל מאותו המועד, ושילמה בעד זאת במזומן במועד החתימה סכום של 36,000 ש״ח. מיד בתום ההסכם, חודש הביטוח לתקופה של שנתיים נוספות, בתעריף שנתי גבוה ב-20% מהתעריף המקורי, אך התמורה הכוללת בגין השנתיים הנוספות הנ״ל תשולם רק במועד סיום הכיסוי הביטוחי.

בנתונים אלו, ועבור כל אחת מהשנים 2022-2026, נדרש:

1. להציג את פקודת היומן שנרשמת בהנהלת חשבונות על בסיס מזומן.
2. להציג את ההכנסה שתירשם בדוח רווח והפסד לפי בסיס צבירה.
3. להציג את פקודת ההתאמה או ״פקודת החתך״ שתירשם בכל שנה.
4. להציג את יתרת החתך לתום כל אחת מהשנים, כולל שם, סכום וסיווג (נכס / התחייבות).

**שאלה 3 (15 נק׳)**

חברת ״אוטוטו״ בע״מ (להלן: ״החברה״) הוקמה ב-1.1.2020 ולהלן נתונים שהתרחשו בה בשנים שונות:

שנת 2020: החברה סיפקה שירותים בהיקף של 1,800,000 ש״ח באשראי, זיכתה לקוחות בגין הנחות מסחריות (לקוחות שרכשו באשראי) בסכום של 170,000 ש״ח, ביצעה גבייה מלקוחות בהיקף של 440,000 ש״ח, ונכון לתום השנה העריכה את שיעור ההלח״מ (שיעור ההפרשה לחובות מסופקים) לפי 14% מיתרת הלקוחות המעודכנת.

שנת 2021: החברה סיפקה שירותים בהיקף של 920,000 ש״ח, מתוך זה 390,000 ש״ח במזומן, ביצעה גבייה מלקוחות בסך 410,000 ש״ח, גילתה ורשמה חוב אבוד בסך 14,000 ש״ח ונכון לתום השנה, העריכה את שיעור ההלח״מ (שיעור ההפרשה לחובות מסופקים) כדלקמן: בגין 70% מיתרת הלקוחות ברוטו שיעור ההלח״מ 14%. בגין 30% מיתרת הלקוחות ברוטו שיעור ההלח״מ 20%.

נדרש:

1. מהי יתרת הלקוחות נטו לתום כל אחת מהשנים 2020 ו-2021?
2. מהן הוצאות ההלח״מ (הוצאות חומ״ס) שתכללנה בדוח רווח והפסד של החברה לכל אחת מהשנים 2020 ו-2021?

**שאלה 4 (15 נק׳)**

חברת ״מכונות חימום זה החיים״ בע״מ (להלן: ״החברה״) רכשה לאחרונה מכונה לחימום נקניק בעלות של של 800,000 ש״ח. בנוסף שילמה על הובלת המכונה לחברה 140,000 ש״ח ועל התקנתה בחברה 50,000 ש״ח. כמו כן, על פי חוק, נדרשת החברה לבצע בדיקות מקיפות במכונה טרם הפעלתה בעלות 40,000 ש״ח. המכונה נרכשה ב-1.1.2022, הגיעה לחברה ב-1.4.2022, והפכה לזמינה לשימוש ב-1.9.2022. השימוש במכונה בפועל החל בתאריך 1.10.2022.

אורך החיים השימושיים של המכונה הוא 8 שנים, וערך השייר / הגרט שלה מהווה 25% מעלותה הכוללת (בהתאם להגדרה החשבונאית של המושג ״עלות פריט רכוש קבוע״).

המכונה מופחתת בשיטת סכום ספרות השנים היורד (סס״י).

בתאריך 1.11.2024 נמכרה המכונה בתמורה הנמוכה מ-30% מעלותה המופחתת לאותו מועד.

נדרש:

חשבו והציגו את כל היתרות המאזניות והתוצאתיות בגין הפריט עבור כל אחת מהשנים שבהן הוא הוחזק בחברה, לרבות: עלות, פחת נצבר, ערך ספרים / עלות מופחתת, הוצאות פחת ורווח / הפסד הון.